Lekota uitgeskel op sitting oor grond | Netwerk24
Die verwagte daling van 0,25 van 'n persentasiepunt in die rentekoers Donderdag kan welkome verligting vir verbruikers bring.
Deur Tshidi Madia, News24 18 Julie 2018 17:40
Mosiuoa Lekota, leier van Cope, is Woensdag deur inwoners van Mahikeng in Noordwes uitgeskel oor sy standpunt oor die grondkwessie.
Lekota, wat lid van die parlement se grondwethersieningskomitee is, het op 'n openbare sitting van dié komitee stil geluister hoe gemeenskapslede hom uitskel oor sy standpunt oor die grondkwessie.
Landsburgers kan tans hul mening lug oor die eiendomsklousule en die wysiging aan die Grondwet om voorsiening te maak vir onteiening sonder vergoeding.
Die doel van die landwye sittings is sodat die parlement kan vasstel of die Grondwet en spesifiek art. 25 vir dié doel gewysig moet word.
"Lekota, jy is 'n skande! Ons kom vir jou!" het 'n inwoner wat nie sy naam bekend gemaak het nie, voor 'n paar honderd mense in die burgersentrum in Mahikeng gesê.
Mosiuoa Lekota, president van Cope. Foto: Argief
Die man het Lekota fel gekritiseer omdat die Cope-leier al herhaaldelik gesê het wit mense het nie die grond gesteel nie, maar wettiglik gekoop en dat daar geen rede vir onteiening sonder vergoeding is nie.
"As jy direk of indirek voordeel uit Stellenbosch trek, kom ons vir jou," het hy gesê voordat sy toegelate drie minute verstreke was.
Die man het ook die nut van die openbare sittings en die vermorsing van hulpbronne op dié kwessie bevraagteken.
"Daar was geen besprekings toe die grond gevat is nie," het die man onder luide toejuiging gesê.
Nog 'n inwoner, Moeng Gaidi, het afgewyk van sy toespraak oor waarom die Grondwet verander moet word, en het met Lekota self gepraat. "Of jy daarvan hou of nie, ons vat die grond," het hy gesê.
Lekota, jy is 'n skande! Ons kom vir jou!
Gaidi het die regering aangemoedig om meer te doen om die grondvraagstuk op te los en het gesê hy het 'n trekker wat hy nuttig kan gebruik.
"Mense soos Steve Biko en Solomon Mahlangu is teleurgesteld in jou. Jy het hulle in die steek gelaat," het nog 'n spreker, Sfiso Masekela, aan Lekota gesê.
Masekela het gesê jong mense is teleurgesteld in Lekota se standpunt hieroor, omdat hy deel van die bevrydingstryd was. "Ons sal nie soos Lekota romanties wees nie. Lekota het 'n romanse met wit mense," het hy gesê.
https://www.news24.com/SouthAfrica/News/land-the-people-speak-mahikeng-residents-call-lekota-a-disgrace-2018071